CELEX: 62019CN0761
Language: sk
Date: 2019-10-17 00:00:00
Title: Vec C-761/19: Žaloba podaná 17. októbra 2019 – Európska komisia/Maďarsko

9.3.2020   
            
            
               SK
            
            
               Úradný vestník Európskej únie
            
            
               C 77/17
            
         
      Žaloba podaná 17. októbra 2019 – Európska komisia/Maďarsko
      (Vec C-761/19)
      (2020/C 77/27)
      Jazyk konania: maďarčina
      
         Účastníci konania
      
      
         Žalobkyňa: Európska komisia (v zastúpení: C. Cattabriga a Zs. Teleki, splnomocnení zástupcovia)
      
         Žalovaný: Maďarsko
      
         Návrhy žalobkyne
      
      
                  —
               
               
                  určil, že Maďarsko si tým, že nepovoľuje, aby boli do Komory veterinárnych lekárov prijatí štátni príslušníci tretích krajín, ktorí sú držiteľmi povolenia na dlhodobý pobyt, pričom ich tak vylučuje z povolania veterinárneho lekára a neumožňuje im byť zamestnaný alebo vykonávať samostatnú zárobkovú činnosť v rámci povolania veterinárneho lekára, nesplnilo povinnosti, ktoré mu vyplývajú z článku 11 ods. 1 písm. a smernice 2003/109/ES (1),
               
            
                  —
               
               
                  uložiť Maďarsku povinnosť nahradiť trovy konania.
               
            
         Žalobné dôvody a hlavné tvrdenia
      
      
                  1.
               
               
                  Dňa 3. januára 2017 bola na Komisiu podaná sťažnosť týkajúca sa Magyar Állatorvosi Kamaráról valamint az állatorvosi szolgáltatói tevékenység végzéséről szóló 2012. évi CXXVII. törvény (zákon CXXVII z roku 2012 o Maďarskej komore veterinárnych lekárov a výkonu povolania veterinárneho lekára) v súvislosti s požiadavkou, podľa ktorej spomedzi iných požiadaviek môže byť členom Komory veterinárnych lekárov len štátny príslušník štátu, ktorý je stranou dohody o Európskom hospodárskom priestore. Sťažovateľ je štátnym príslušníkom tretej krajiny, ktorý je držiteľom „povolenia na dlhodobý pobyt“ v Maďarsku od roku 2007 a v roku 2014 získal diplom na Állatorvostudományi Egyetemen (Univerzita veterinárnych vied) v Budapešti. Jeho žiadosť o prijatie za člena Komory veterinárnych lekárov bola zamietnutá z dôvodu, že nespĺňa uvedené zákonné požiadavky. V Maďarsku sa členstvo v Komore veterinárnych lekárov vyžaduje na to, aby bolo možné vykonávať povolanie veterinárneho lekára buď v rámci zamestnaneckého pomeru, alebo ako samostatnú zárobkovú činnosť.
               
            
                  2.
               
               
                  Dňa 20. júla 2018 Komisia začala voči Maďarsku konanie pre porušenie v súvislosti s hore uvedeným ustanovením zákona o Maďarskej veterinárnej komore. V rámci tohto konania Komisia vytýkala Maďarsku, že si nesplnil povinnosti, ktoré mu vyplývajú z článku 11 ods. 1 písm. a) smernice 2003/109/ES.
               
            
                  3.
               
               
                  Maďarská vláda vo svojej odpovedi uviedla, že na výkon povolania veterinárneho lekára sa vzťahuje výnimka stanovená v článku 11 ods. 1 písm. a) smernice 2003/109/ES, pretože toto povolanie môže súvisieť s výkonom verejnej moci, hoci aj na prechodnú dobu.
               
            
                  4.
               
               
                  Komisia považovala tvrdenia predložené maďarskou vládou v jej odpovedi za nepresvedčivé a vydala teda 25. januára 2019 odôvodnené stanovisko, v ktorom zotrvala na svojom pôvodnom stanovisku.
               
            
                  5.
               
               
                  Maďarská vláda zaslala 29. marca 2019 odpoveď Komisii na odôvodnené stanovisko, ktorým potvrdila svoje pôvodné stanovisko.
               
            
                  6.
               
               
                  Komisia dospela k záveru, že na výkon činnosti veterinárneho lekára ako zamestnanca alebo samostatnej zárobkovej osoby v Maďarsku sa nevzťahuje výnimka stanovená v článku 11 ods. 1 písm. a) smernice 2003/109/ES. Činnosti veterinárnych lekárov, ktorým Maďarsko priznáva povahu funkcie verejnej moci, si podľa Komisie nevyžadujú priamu účasť a charakteristiku na výkone verejnej moci a nutne a neoddeliteľne nesúvisia s povolaním, keďže sú buď svojou povahou čisto prípravne a doplnkové, alebo sa musia vykonávať na základe dohody alebo bod dohľadom verejnej moci.
               
            
                  7.
               
               
                  Vzhľadom na predchádzajúce tvrdenia Komisia rozhodla 25. júla 2019 postúpiť vec Súdnemu dvoru, aby z právneho hľadiska určil, že Maďarsko si nesplnilo povinnosti, ktoré mu vyplývajú zo smernice 2003/109/ES.
               
            
         (1)  Smernica Rady 2003/109/ES z 25. novembra 2003 o právnom postavení štátnych príslušníkov tretích krajín, ktoré sú osobami s dlhodobým pobytom (Ú. v. EÚ L 16, 2004, s. 44; Mim. vyd. 19/006, s. 272).